Parlement ‘beskerm’ MalemaHerman Mashaba, president van ActionSA. (Foto: ActionSA) ActionSA gaan die hooggeregshof nader vir ŉ hersiening van die parlement se besluit dat Julius Malema, leier van die EFF, nie voor stok gekry moet word vir sy uitlatings oor onwettige immigrasie nie. Die parlement se gesamentlike komitee oor etiek en ledebelange het ActionSA se klagte daaroor verwerp, meer as ŉ jaar nadat die leier van die rooi barette die opmerkings gemaak het. Malema het by ŉ mediakonferensie op 14 Januarie verlede jaar gesê die grense moet vir burgers van lande wat deel vorm van die Suider-Afrikaanse Ontwikkelingsgemeenskap (SAOG) oopgestel word. Hy het ook gesê indien die grense nie vir hulle oopgestel word nie, hulle “kreatiewe maniere” moet vind om die land binne te kom. “Lesotho en die Vrystaat is een plek. Mpumalanga en Swaziland [deesdae eSwatini] is een plek, Noordwes en Botswana is een plek, Limpopo en Zimbabwe is een plek. “Wat is die punt? Daar is geen punt nie,” het Malema aangevoer. Herman Mashaba, president van ActionSA, sê geen parlementslid kan sy posisie misbruik om ŉ oproep tot wetteloosheid te doen nie en dat hulle ŉ eed aflê om wetgewing en die Grondwet te handhaaf. “Suid-Afrikaners vind hul stem oor die kwessie van onwettige immigrasie en die veroordeling van ons regering se versuim om ons grense te bestuur en mense wat ons land nooit wettig binnekom nie, te dokumenteer. “Dit is ŉ skending van openbare vertroue vir ŉ LP om openlik onwettige immigrasie aan te moedig en te bevorder. “As die Nasionale Vergadering nie wil optree nie, sal ActionSA dit sonder huiwering doen.” Die komitee het bevind Malema se opmerkings is “oop vir verskillende interpretasies”, maar Mashaba sê daar is geen rasionele basis daarvoor nie. “Die feit dat ŉ komitee van die Nasionale Vergadering bevind dat die opmerkings oop is vir interpretasie, is lagwekkend. “Ons kan net redelik aflei dat die instellings van die parlement besig is om Malema te beskerm.” Mashaba sê dit gaan tyd neem om die besluit te laat hersien, maar ActionA is geduldig in sy behoefte om te verseker dat LP’s ŉ les leer dat “onwettige immigrasie ernstig opgeneem moet word”. ActionSA sal begin deur Malema se voorleggings aan die komitee, asook die notules van die komiteevergadering se beraadslaging daaroor, te bekom.